2. ลักษณะการประกอบธุรกิจ

1.  ประวัติความเป็นมาและพัฒนาการที่สำคัญ

  บริษัท ไทยฮา จำกัด (มหาชน) (“บริษัท”) หรือ (“THAI HA”) ก่อตั้งขึ้นเมื่อวันที่ 26 มีนาคม
  2536 โดยกลุ่มตระกูลตั้งพิรุฬห์ธรรม
  โดยมีวัตถุประสงค์เพื่อดำเนินธุรกิจด้านพืชผลการเกษตรและเกษตรแปรรูป

  ปี 2543 บริษัทได้มีการเพิ่มทุนจดทะเบียนเป็น 100 ล้านบาท เพื่อก่อสร้างโรงงานที่
  อำเภอสามพราน จังหวัดนครปฐม ซึ่งทำให้บริษัทสามารถเพิ่มกำลังการผลิตอีก 300 %
  จากเดิมเทียบเท่า 40,000 ตันข้าวเปลือก มาเป็นเทียบเท่า 120,000 ตันข้าวเปลือก
  เพื่อตอบสนองการเจริญเติบโตของยอดขายข้าวที่เพิ่มขึ้นอย่างรวดเร็ว

  ปี 2545
  บริษัทได้พัฒนาคุณภาพการผลิตจนได้การรับรองมาตรฐานความปลอดภัยทางด้านอาหารจากหลายระบบทั้ง
  2 โรงงาน อาทิเช่น HALAL, GMP, HACCP, THAILAND BRAND มาตรฐานกรมการค้าภายใน
  และมาตรฐานกรมการค้าต่างประเทศ
  รวมถึงเป็นบริษัทรายแรกที่ได้รับรางวัลประกาศนียบัตรเกียรติคุณการควบคุมคุณภาพและการโฆษณาเป็นธรรมจากสำนักงานคุ้มครองผู้บริโภค
  (สคบ.)

  ปี 2546 บริษัทได้เพิ่มทุนจดทะเบียนเป็น 115 ล้านบาท
  เพื่อรองรับการขยายกำลังผลิตข้าวเป็นเทียบเท่า 150,000 ตันข้าวเปลือกต่อปี
  และลงทุนเพิ่มเติมในโรงงานผลิตวุ้นเส้นถั่วเขียวที่อำเภอตากฟ้า จังหวัดนครสวรรค์
  สินค้าของบริษัทได้แก่ ข้าวสาร วุ้นเส้น น้ำมันปาล์ม น้ำส้มสายชู และถั่วต่างๆ นอกจากนี้
  บริษัทได้รับรองมาตรฐานระบบ ISO 9001:2000 ทั้งระบบจากสถาบัน SGS
  และผลิตภัณฑ์ข้าวหอมมะลิตราเกษตรได้ทำให้บริษัทก้าวขึ้นเป็นผู้นำตลาดค้าปลีกสมัยใหม่ภายในประเทศ
  (ที่มา: AC Neilsen Retail Audit Thailand)

  ปี 2547 บริษัทได้เพิ่มทุนจดทะเบียนเป็น 198 ล้านบาท และได้แปรสภาพเป็นบริษัทมหาชน
  รวมถึงเข้าลงทุนในบริษัท เชียร์ เทรดดิ้ง จำกัดในสัดส่วน 99.99%
  โดยมีวัตถุประสงค์เพื่อดำเนินธุรกิจจัดจำหน่ายสินค้า Consumer ในประเทศ
  ได้แก่ลูกค้าประเภทดิสเค้าท์สโตร์ ซุปเปอร์มาร์เก็ต ยี่ปั๊ว/ซาปั๊ว และช่องทางจัดจำหน่าย
  “Catering” ได้แก่ โรงแรม ภัตตาคารจีน ร้านอาหารไทย และอุตสาหกรรมอาหารต่อเนื่อง
  นอกจากนี้ บริษัทได้รับรางวัล Prime Minister Award ประเภท Brand Name
  โดยกรมส่งเสริมการส่งออก กระทรวงพาณิชย์
  และผลิตภัณฑ์ข้าวหอมมะลิตราเกษตรได้ทำให้บริษัทก้าวขึ้นเป็นผู้นำตลาดค้าปลีกสมัยใหม่ภายในประเทศ
  ในปีที่ 2 ติดต่อกัน (ที่มา: AC Neilsen Retail Audit Thailand)

  ปี 2548 บริษัทลงทุนในบริษัท ไทยฮา ออสเตรเลีย จำกัด ในสัดส่วน 100%
  โดยมีวัตถุประสงค์เพื่อดำเนินธุรกิจกระจายสินค้า Consumer ของบริษัท
  เข้าในช่องทางค้าส่งและค้าปลีก รวมถึงทำการตลาด จากเดิมที่บริษัททำการขายผลิตภัณฑ์หลัก
  คือข้าวบรรจุถุงผ่านตัวแทนท้องถิ่นชาวต่างชาติ (Agent) ในประเทศออสเตรเลีย

  วันที่ 9 ธันวาคม 2548 บริษัทจดทะเบียนเข้าในตลาดหลักทรัพย์ MAI

  ปี 2549 บริษัทได้รับรางวัล Prime Minister Award ประเภท Best
  Exporterโดยกรมส่งเสริมการส่งออก กระทรวงพาณิชย์ รวมถึงยังได้รับการรับรองมาตรฐาน
  จากองค์การอาหารและยาของสหรัฐอเมริกา (US FDA)

  ปี 2550 กรมการค้าภายใน กระทรวงพาณิชย์ ได้มอบโล่รางวัลให้แก่ บริษัท ไทยฮา จำกัด
  (มหาชน) ในฐานะผู้ประกอบการข้าวหอมมะลิบรรจุถุงที่มีคุณภาพได้มาตรฐานสม่ำเสมอ ตั้งแต่ปี
  2547 จนถึงปี 2549 เป็นเวลา 3 ปี อีกทั้งบริษัทยังได้รับการรับรองมาตรฐานคุณภาพ BRC
  (British Retail Consortium) จากสถาบัน SGS

2.  ภาพรวมการประกอบธุรกิจของบริษัท

  บริษัทประกอบธุรกิจการผลิตและจำหน่ายข้าวขาวหอมมะลิบรรจุถุงและธัญพืชต่างๆบรรจุถุง
  และสินค้าเกษตรแปรรูปประเภทผลิตภัณฑ์ วุ้นเส้น น้ำส้มสายชู วุ้นเส้นกึ่งสำเร็จรูป
  และโจ๊กกึ่งสำเร็จรูป ภายใต้ชื่อ ตรา “เกษตร” และ ตรา “ฉลาดชิม” และน้ำมันพืชตราเชียร์
  โดยมีวัตถุประสงค์เพื่อสามารถตอบสนองผู้บริโภคที่ต้องการสินค้าที่มีคุณภาพสูง (Premium)
  เมื่อเทียบกับสินค้าชนิดเดียวกัน
  เนื่องจากบริษัทได้เล็งเห็นโอกาสในการเติบโตของตลาดข้าวขาวหอมมะลิทั้งภายในและต่างประเทศ
  จึงมีเป้าหมายที่จะขยายส่วนแบ่งการตลาดข้าวขาวหอมมะลิ
  โดยที่บริษัทได้ดำเนินการขยายพื้นที่โรงงานที่อำเภอสามพราน จังหวัดนครปฐม
  และสร้างคลังสินค้าเพิ่มเติม 1 หลังเพื่อรองรับกำลังการผลิตเพิ่มขึ้นอีกร้อยละ 30 เป็นเทียบเท่า
  150,000 ตันข้าวเปลือกต่อปี เป็นที่เรียบร้อยแล้ว เมื่อไตรมาสที่ 4 ของปี 2547
  จากที่เดิมบริษัทมีกำลังการผลิตอยู่ที่เทียบเท่า 120,000 ตันข้าวเปลือกต่อปี

โครงสร้างรายได้ของบริษัทและบริษัทย่อยแยกตามสายธุรกิจ

[TABLE]

หมายเหตุ: 1) สินค้าอื่นในที่นี่ได้แก่ ธัญพืช น้ำมันพืช น้ำส้มสายชู วุ้นเส้นกึ่งสำเร็จรูป
และโจ๊กกึ่งสำเร็จรูป

2) สินค้าที่บริษัทเป็นตัวแทนจำหน่าย (หลังหักรายการระหว่างกันกับบริษัทแล้ว) เช่น
น้ำมันถั่วเหลือง และ น้ำตาลทรายตรามิตรผล

ทั้งนี้ บริษัทมีสัดส่วนรายได้การขายสินค้าทั้งหมดในประเทศต่อส่งออกในปี 2550 โดยอยู่ในระดับที่
50 : 50

เป้าหมายการดำเนินธุรกิจ:

บริษัทมีเป้าหมายและแนวทางการดำเนินธุรกิจในช่วง 5 ปีข้างหน้าดังนี้

1.  เป็นผู้นำในธุรกิจการส่งออกข้าวขาวหอมมะลิ โดยการสร้างตราสินค้าให้แข็งแกร่งในระดับโลก
    โดยมีเป้าหมายที่จะขยายฐานลูกค้าเพิ่มเป็น 70 ประเทศในปี 2551-2554
    โดยวางแผนที่จะขยายไปยังตลาดที่มีศักยภาพ เช่น ยุโรปตะวันออก ตะวันออกกลาง จีน
    และแอฟริกา

2.  ขยายธุรกิจในส่วนของวุ้นเส้นถั่วเขียวเพื่อเพิ่มรายได้เป็น 200 ล้านบาทต่อปี ภายใน 5
    ปีข้างหน้า โดยการสร้างตราสินค้าให้แข็งแกร่งในระดับประเทศ

3.  ขยายสายผลิตภัณฑ์ใหม่ที่มีศักยภาพและเกื้อกูลกันกับสายผลิตภัณฑ์ในปัจจุบันอีก 3
    สายผลิตภัณฑ์ใหม่ภายใน 5 ปี